OpenLLM-France/wikimedia huggingface dataset:
# Caseta dels Alemanys

La Caseta dels Alemanys de Cervera de la Marenda és un búnquer de les tropes alemanyes, el lloc més al sud d'Europa on va arribar l'exèrcit alemany a la Segona Guerra Mundial.

## Descripció

L'edifici està situat a la part superior més oriental de la cinglera que hi ha entre Portbou i Cervera de la Marenda, on hi ha una molt bona vista de la costa, des del Cap Bear al Cap de Creus.
L'edifici fa cinc per sis metres i s'hi observa una porta i dues finestres. Sobre un petit dipòsit d'aigua hi ha tres graons per pujar a una torre d'observació de dos per dos metres.

## Història

L'edifici es va fer servir durant i després de la Segona Guerra Mundial com a punt d'observació i també s'hi va col·locar una metralladora per actuar contra el contraban marítim.
En concret, la Gestapo va utilitzar el búnquer com a observatori del Mediterrani, la costa del Rosselló i de l'Empordà des del 1940 al 1944.
Walter Benjamin va morir a la propera ciutat de Portbou el 26 de setembre del 1940.

## Galeria d'imatges

* Des de l'edifici hi ha molt bones vistes de la costa
* Vista interior de la Caseta dels Alemanys
* Escales per pujar a la torre d'observació de la Caseta dels Alemanys

## Referències

* ↑ «Caseta dels Alemanys». Timeout, 06-07-2016. [Consulta: 2024].
* 1 2 3 «Búnquers republicans. Búnquers alemanys del Coll de Belitres. Búnquers de la Línia Pirineus del CR-91 (Portbou, Alt Empordà).». Castellsifortificacions.cat. [Consulta: 19 octubre 2024].
* 1 2 Caixàs, Enric Milà i. Empremtes d’una guerra. Portbou-Colera-Cervera. 1936-1939. MARGE BOOKS, 2024-02-07, p. 4-5, 28. ISBN 978-84-19109-83-5.
* ↑ «La caseta dels alemanys wb». Nora Ancarola. [Consulta: 19 octubre 2024].
# Castell de Puimanyons

El Castell de Puimanyons està situat al cim del turó on es dreça el poble de Puimanyons, pertanyent a la Pobla de Segur. És al costat mateix de l'església romànica de Sant Cristòfol. El castell havia rebut el nom de castell de Matamoros.

## Història

Documentat al segle XI, se'l cita al costat dels castells de Reguard, Torralla, Tendrui i Erill. El 1718 el poble de Puigmanyons tenia 13 cases i 45 habitants. Al segle XIX Puigmanyons era un poble amb cinc cases i més de 150 jornals de regadiu on es feia blat, vi, llegums, patates i hortalisses. El 1970 tenia onze habitants. El 2000 només hi restava una casa.

## Descripció

La presència i el record d'aquest castell ha perdurat en el nom del casalot que corona el poble de Puimanyons, anomenat, precisament, lo Castell, així com en algunes restes situades a la part baixa de les parets del casalot, actualment en ruïnes, i, principalment, en el doble celler amb volta de canó que es conserva, i molt bé, a la part baixa del casal.

## Referències

* 1 2 Alòs, Marta; Badia, Andratx; Cortadellas, Xavier; Fité, Marcel; Lloveras, Xavier. Els pobles perduts: 30 indrets oblidats de Catalunya. Edicions Sidillà, 2020-03-30. ISBN 978-84-121569-3-5.
# Castelldefesta

La Castelldefesta és una festa universitària celebrada anualment des de 2003. Té lloc al Campus del Baix Llobregat de la Universitat Politècnica de Catalunya, a Castelldefels. El caràcter de la festa ha anat canviat durant els anys, i s'ha acabat consolidant com la festa major del campus de Castelldefels. Actualment, el format inclou tornejos esportius, una cursa, un dinar popular, actuacions musicals, DJ i la gimcana coneguda com a agrònom de ferro, l'activitat estrella de la festa.
Aquesta jornada és organitzada a càrrec de l'Associació Cultural Castelldefesta, associació sense ànim de lucre que s'encarrega de dur a terme activitats lúdiques i de dinamització al campus del CBL. Hi col·laboren l'Ajuntament de Castelldefels i la societat gestora de l'espai on està ubicat el campus de la UPC: el PMT.
Hi participen estudiants de les facultats del campus (l'Escola d'Enginyeria de Telecomunicació i Aeroespacial de Castelldefels i l'Escola d'Enginyeria Agroalimentària i de Biosistemes de Barcelona), personal d'administració i serveis de la universitat, professorat i investigadors de les facultats i treballadors de les empreses que conformen el PMT.
Edicions de la Castelldefesta :
| Any | Data | Assistència | Notes |
| 2003 | 11 d'abril | - | Se celebra la primera edició de la Castelldefesta, arran del trasllat de l'EUPBL al Campus de Castelldefels, sota el nom d'EPSC. |
| 2004 | - | - | - |
| 2005 | 29 d'abril | - | S'introdueix la gimcana coneguda amb el nom d'"Agrònom de Ferro". |
| 2006 | 27 d'abril | - | - |
| 2007 | 25 d'abril | - | Actuacions musicals de grups com Strombers i Baratos |
| 2008 | 7 de maig | - | Actuació musical de La Pegatina. |
| 2009 | 6 de maig | 547 | Es projecta el partit de Champions Barça vs. Chelsea, que se celebra ell mateix dia de la festa. |
| 2010 | 12 de maig | 635 | S'introdueix una nova activitat: un toro mecànic. |
| 2011 | 11 de maig | 582 | - |
| 2012 | 9 de maig | - | S'introdueix una nova activitat: un tast de vins. També s'hi fa un concurs de truites. |
| 2013 | 9 de maig | - | Se celebra per primer cop la “Cursa Castelldefesta”. |
| 2014 | 7 de maig | - | Durant aquesta edició s'hi celebra un concurs de DJ. |
| 2015 | 13 de maig | - | Per primer cop es compta amb el suport dels castellers del campus: els Grillats del CBL. |
| 2016 | 11 de maig | - | - |
| 2017 | 10 de maig | - | Durant aquesta edició s'hi celebra un concurs de talents. |
| 2018 | 9 de maig | - | - |
| 2019 | 7 de maig | - | S'introdueixen Food Trucks pel dinar i el servei de barra obre durant tot el dia. |
| 2020 | 6 de maig | - | Edició cancel·lada per la pandèmia de la COVID-19. |
| 2023 | 9 i 10 de maig | - | Primera edició que se celebra amb doble jornada. |
| 2024 | 9 de maig | - | |

## Referències

* 1 2 «Història - Castelldefesta», 06-01-2024. [Consulta: 17 gener 2024].
* ↑ merce.girones. «Memòries al Campus». [Consulta: 17 gener 2024].
# Catalina Sastre Simonet

Catalina Sastre Simonet (Alaró, 1930 - Palma, 2022) fou una cantant mallorquina, coneguda també com Ina Sassi o la Gilda mallorquina.
Va començar la seva carrera com a cantant als 16 anys, com a vocalista a dues orquestres, Los Trashumantes i Bolero. Actuant amb aquestes orquestres, es va començar a conèixer el seu nom i se l'anomenava també Ina Sassi o la Gilda mallorquina.
Els gèneres que més tocaven eren el tango, el bolero i el pasdoble. De fet, es va relacionar amb figures de la música d'aquests gèneres, con Antonio Machín.
A la dècada del 1960, actuant en alguna de les sales més conegudes de Mallorca, com Trébol o Tito's, va conèixer el seu marit Rafael Llompart, futbolista de l'Atlètic Balears. Anys més tard, degut a la mort de la seva mare, es va retirar de la música i va decidir dedicar-se només a la cura de la seva família. El 1991 va realitzar la seva darrera actuació en directe.

## Referències

* 1 2 3 4 Terrasa, Montse. «Fallece Catalina Sastre Simonet, la Gilda mallorquina» (en castellà), 01-12-2022. [Consulta: 29 abril 2024].
# Catàleg de Barnard

El Catàleg de Barnard, o Catàleg Barnard, és un catàleg astronòmic de nebuloses fosques principalment de l'hemisferi nord i fins a declinació -35°.
L'astrònom Edward Emerson Barnard, amb l'assistència i els càlculs de la seva neboda, l'astrònoma Mary R. Calvert, va compilar una llista de nebuloses fosques conegudes com a Barnard Catalog of Dark Markings in the Sky, o, per abreujar, el Catàleg de Barnard. Les nebuloses enumerades per Barnard s'han conegut com a objectes de Barnard. Una versió del catàleg de 1919 hi enumerava 182 nebuloses; quan es va publicar pòstumament la versió de 1927, n'hi havia 369.
Entre les més destacables hi ha: la nebulosa del Cap de Cavall (Barnard 33), la nebulosa de La Pipa (Barnard 59, 65, 66, 67 i 78), visible a simple vista en cels molt foscos i identificable amb prismàtics; la nebulosa de la Serp (Barnard 72), visible amb petits telescopis, o l'E de Barnard (objectes Barnard 142 i 143).
Es pot accedir a una versió del Catàleg de Barnard, que conté 349 objectes, mitjançant vizieR.

## Referències

* ↑ Ford, Dominic. «The Barnard Catalog» (en anglès). In-The-Sky.org. Guides to the night sky. [Consulta: 18 abril 2024].
* 1 2 «Catàleg Barnard». Atlas de astronomía. [Consulta: 18 abril 2024].
* ↑ Bok, B. J. & McCarthy, C. C. (1974), "Optical data for selected Barnard objects", Astronomical Journal 79: 42, DOI 10.1086/111527.
* ↑ Barnard, E. E. (1919), "On the dark markings of the sky, with a catalogue of 182 such objects", Astrophysical Journal 49, DOI 10.1086/142439
* ↑ Frost, Edwin B. & Calvert, Mary R., A Photographic Atlas of Selected Regions of the Milky Way
* ↑ «VizieR». vizier.cds.unistra.fr. [Consulta: 16 gener 2024].

## Enllaços externs

* Catàleg de Barnard, a In-The-Sky.org. Guies del cel nocturn
* Barnard's Catalog of 349 Dark Objects in the Sky, llistat VizieR al CDS
# Hermes da Fonseca

Hermes Rodrigues da Fonseca (São Gabriel, 12 de maig de 1855 — Petrópolis, 9 de setembre de 1923) va ser un militar amb rang de mariscal i polític brasiler, president del Brasil entre 1910 i 1914.
Era nebot de Manuel Deodoro da Fonseca, essent els seus pares el mariscal Hermes Ernesto da Fonseca i Rita Rodrigues Barbosa. Rodrigues es trobava de visita en Portugal quan va ocórrer la Revolució del 5 d'octubre de 1910, la qual va posar fi a la monarquia portuguesa.

## Biografia

El seu pare era de l'estat d'Alagoas i va servir amb les Forces Armades de Brasil. Com a part del seu servei, va ser traslladat a São Gabriel. Hermes va néixer allí en 1855. Quan el seu pare va ser enviat a la Guerra de la Triple Aliança, la família va tornar a Rio de Janeiro.

### Carrera militar

En 1871, als 16 anys, Rodrigues va obtenir un batxillerat en ciències i lletres i es va matricular en l'Acadèmia Militar, on va estudiar sota la tutela de Benjamin Constant. Constant havia estat un dels primers que va introduir les idees de Auguste Comte. Quan es va graduar, va servir com a assistent de Gastó d'Orleans, comte d'Eu. Rodrigues va donar suport a la república proclamada pel seu oncle Deodoro da Fonseca, qui posteriorment ho va nomenar assistent i secretari militar. Durant la Revolta de l'Armada en 1893, va defensar el govern de Floriano Peixoto. Entre 1899 i 1904, va liderar la Brigada Policial de Rio de Janeiro i també va assumir l'adreça de l'Acadèmia Militar de Realengo.
Com a comandant de l'Acadèmia, va lluitar contra la Revolta de la Vacuna el 1904. Posteriorment, va ser ascendit a mariscal. Durant el govern de Manuel Ferraz de Campos Sales, va ser nomenat Ministre de Guerra. Rodrigues va conservar el càrrec durant el manat del proper president, Afonso Augusto Moreira Pena. Com a part de la seva labor, va reformar l'exèrcit i el ministeri. Una de les innovacions més importants que va realitzar va ser la instauració del servei militar obligatori. No obstant això, va renunciar al seu lloc quan el Congrés va començar a criticar la participació dels militars en la política. Posteriorment, va servir com a ministre del Suprem Tribunal Federal de Brasil.

### Eleccions de 1910

El novembre de 1908, Rodrigues va ser designat com a candidat per a la presidència, comptant amb el suport del president Nilo Peçanha i de la majoria dels estats. Elsfavorables a un president civil van realitzar campanya per primera vegada, oposant-se a l'elecció de Rodrigues.

## Referències

* 1 2 Silva, Hélio. Hermes da Fonseca, um marechal na presidência, 1910-1914 (en portuguès brasiler). Grupo de Comunicação Três, 1983.
* 1 2 3 Oliveira, Almir de. O Marechal Hermes da Fonseca (en portuguès). Edicões Caminho Novo, 1956.
* ↑ Cancian, Renato. «Governo Hermes da Fonseca (1910-1914)» (en portuguès brasiler). UOL. [Consulta: 30 setembre 2023].

## Vegeu també

* Marechal Hermes, barri de classe mitjana en la Zona Nord del municipi del Rio de Janeiro.
# Estannita

L'estannita és un mineral de la classe dels sulfurs. Va ser descoberta l'any 1797 a una mina de Cornualla, Anglaterra, i rep el seu nom del llatí stannum, (estany). Pertany i dona nom al grup estannita de minerals. És un mineral dimorf de la ferrokesterita. Alguns sinònims poc usats són: kassiterolamprita, volfsonita o bolivianita.

## Característiques

És un sulfur de coure, ferro i estany, amb fórmula Cu₂FeSnS₄. Cristal·litza en el sistema tetragonal. Forma una sèrie de solució sòlida amb la kesterita (Cu₂ZnSnS₄), en la qual la substitució gradual del ferro per zinc va donant els diferents minerals de la sèrie. És un mineral dimorf de la ferrokesterita. A més dels elements de la seva fórmula, sol portar com impureses: plata, zinc, cadmi, indi i germani. S'extreu a les mines com mena del metall d'estany.

## Formació i jaciments

Apareix en filons hidrotermals en jaciments de minerals de l'estany, on es forma en una fase posterior i més freda que la cassiterita. També apareix, més rarament, en roques pegmatites. Es sol trobar associada a altres minerals com: calcopirita, esfalerita, tetraedrita, arsenopirita, pirita, cassiterita o wolframita.

## Varietats

Es coneix una varietat anomenada estannita zíncica, una varietat rica en zinc provinent de la mina snowflake, a la Colúmbia Britànica, Canadà.

## Grup de l'estannita

El grup de l'estannita està format per 16 espècies minerals, totes elles sulfurs o selenurs de diversos metalls que cristal·litzen en el sistema cristal·lí tetragonal, així com pel subgrup kesterita. Tots aquests membres posseeixen una estructura que és gairebé idèntica a la de les espècies que pertanyen al grup de l'esfalerita. La fórmula general és A₂DEX₄ on A = Ag, Cu; D = Cu, Ce, Fe, Hg, Zn; E = As, Ge, In, Sb, Se, Sn i S; i X = S, Se.
Les espècies que integren aquest grup, a més a més de l'estannita, són: briartita, černýita, famatinita, ferrokesterita, Ge-estannoidita, hocartita, kesterita (i el subgrup que duu el seu nom), kuramita, luzonita, permingeatita, petrukita, pirquitasita, sakuraiïta, velikita i zincobriartita.

## Referències

* ↑ «Stannite» (en anglès). Mindat. [Consulta: 14 juliol 2014].
* 1 2 «Stannite Group» (en anglès). Mindat. [Consulta: 14 juliol 2014].
* ↑ «Kësterite-Stannite Series» (en anglès). Mindat. [Consulta: 14 juliol 2014].
* ↑ «Zincian Stannite» (en anglès). Mindat. [Consulta: 14 juliol 2014].
# Suffolk Punch

El Suffolk Punch, també conegut històricament com a Suffolk Horse o Suffolk Sorrel, és una raça anglesa de cavall de tir. La raça deu la primera part del seu nom al comtat de Suffolk, a Ànglia de l'Est i el nom Punch ("empenta", en anglès) a la seva aparença robusta i la seva força. És un cavall de tir pesant que sempre és de color alatzà (també roig o sor;chestnut, en anglès, tot i que els registres de raça solen escriure-ho chesnut). Els Suffolk Punch són cavalls que no requereixen gaire aliment i tendeixen a tenir una anadura energètica.

## Referències

* ↑ Dohner, Encyclopedia of Historic and Endangered Livestock and Poultry Breeds pp. 349–352
* ↑ Hendricks, International Encyclopedia of Horse Breeds, p. 405–406
* ↑ «Suffolk Punch Horse Breed Information, History, Videos, Pictures» (en anglès americà). [Consulta: 13 octubre 2022].
* ↑ «American Suffolk Horse Association - Home». [Consulta: 13 octubre 2022].
# Rodonita

La rodonita (o pajsbergita, nom obsolet) és un mineral de la classe dels silicats, subgrup inosilicats, i dins d'aquests pertany als piroxenoides. Pertany i dona nom al grup de la rodonita. Va ser descoberta l'any 1819, i el seu nom ve del grec rodon, que significa «color rosa».

## Característiques

Químicament és un silicat de manganès, podent ser aquest element substituït per ferro, magnesi o calci. En la varietat fowlerita el manganès és substituït per zinc. Es presenta en masses espàtiques granulades o en grans disseminats, molt rarament en cristalls tabulars. Presenta un color rosa vermellós característic, però que pot canviar a marró-negre quan queda exposat a la intempèrie.
Segons la classificació de Nickel-Strunz, la pertany a «09.DK - Inosilicats amb 5 cadenes senzilles periòdiques» juntament amb els següents minerals: babingtonita, litiomarsturita, manganbabingtonita, marsturita, nambulita, natronambulita, escandiobabingtonita, fowlerita, santaclaraïta, saneroïta, hellandita-(Y), tadzhikita-(Ce), mottanaita-(Ce), ciprianiïta i hellandita-(Ce).
S'empra en grans masses com pedra ornamental, fins i tot alguns exemplars són tallats i usats com joia semipreciosa. També s'ha usat com mena de manganès comercialment rendible.

## Formació i jaciments

Es forma com un producte primari d'alteració en dipòsits hidrotermals i de metamorfisme de contacte o regional, associat amb bustamita. Es presenta també en gneisés, pissarres i roques sedimentàries. En estrats, lentejones i jaços sedimentaris de vegades de gran extensió. Sol trobar-se associada a minerals de manganès i pirita, i de vegades també a calcita, microclina o piromanganita.
S'extrau en jaciments als monts Urals (Rússia), Broken Hill (Austràlia), Langban (Suècia), Brasil i diversos llocs dels Estats Units. A Espanya es localitzen jaciments en Valverde del Camino i Calañas (Huelva) i en diverses localitats de Badajoz. A Catalunya s'ha descrit a les mines Serrana i Joaquina primera d'El Molar i Bellmunt del Priorat respectivament (Priorat).

## Referències

* ↑ «Rhodonite» (en anglès). Mindat. [Consulta: 10 desembre 2020].
* ↑ Ritsuro MIYAWAKI, Frédéric HATERT, Marco PASERO, Stuart J. MILLS «IMA Commission on New Minerals, Nomenclature and Classification (CNMNC) NEWSLETTER 49». Eur. J. Mineral., 31, 6-2019, pàg. 653–658 [Consulta: 19 agost 2019].
* ↑ Acta Crystallographica:: 12: 182-187.
* ↑ «Serrana Mine (Manganese Mine), El Molar, Priorat, Tarragona, Catalonia, Spain». [Consulta: 2 novembre 2017].
* ↑ «Joaquina primera mine, Bellmunt del Priorat, Priorat, Tarragona, Catalonia, Spain». [Consulta: 2 novembre 2017].
# Geekbench

Geekbench és una utilitat multiplataforma patentada i freemium per comparar la unitat de processament central (CPU) i la unitat de processament gràfic (GPU) d'ordinadors, ordinadors portàtils, tauletes i telèfons.

## Història

Geekbench va començar com un punt de referència per a Mac OS X i Windows, i ara és un punt de referència multiplataforma que admet macOS, Windows, Linux, Android i iOS.
A la versió 4, Geekbench va començar a mesurar el rendiment de la GPU en àrees com el processament d'imatges i la visió per ordinador.
A la versió 5, Geekbench va deixar de suportar x86-32.
A la versió 6, la versió actual, Geekbench inclou punts de referència de CPU i GPU Compute.

## Ús

Utilitza un sistema de puntuació que separa el rendiment d'un sol nucli i de diversos nuclis, i càrregues de treball dissenyades per simular escenaris del món real. El punt de referència del programari està disponible per a macOS, Windows, Linux, Android i iOS. Els usuaris gratuïts han de penjar els resultats de les proves en línia per executar el benchmark.
El 2013, la utilitat de les partitures de versions anteriors de Geekbench (fins a la versió 3) va ser fortament discutida per Linus Torvalds en un fòrum en línia. Les preocupacions de Linus que Geekbench combinés punts de referència diferents en una única puntuació es van abordar a Geekbench 4 dividint nombres enters, coma flotant i cripto en subpuntuació. Linus va considerar aquests canvis com a millores en una revisió informal.

## Referències

* ↑ «Geekbench's creator on version 6 and why benchmarks matter in the real world» (en anglès). Ars Technica. Arxivat de l'original el 17 febrer 2023. [Consulta: 10 març 2023].
* ↑ Poole, John. «Introducing Geekbench 6» (en anglès). Geekbench Blog, 14-02-2023. [Consulta: 14 febrer 2023].
* ↑ «Geekbench 4» (en anglès). geekbench.com, 29-08-2016.
* ↑ «Geekbench 5 - Geekbench» (en anglès). www.geekbench.com. [Consulta: 27 novembre 2020].
* ↑ Poole, John. «Introducing Geekbench 6» (en anglès). Geekbench Blog, 14-02-2023. [Consulta: 14 febrer 2023].
* ↑ «Real World Technologies - Forums - Thread: Charlie re: Apple and ARM» (en anglès americà). [Consulta: 9 octubre 2021].
* ↑ «Real World Technologies - Forums - Thread: Geekbench 4» (en anglès americà). [Consulta: 9 octubre 2021].
# Gemma Badia Cequier

Gemma Badia Cequier (Barcelona, 21 de setembre de 1970) és una política catalana del PSC i alcaldessa de Gavà des de juliol del 2021.

## Formació i activitat professional

És diplomada en Ciències Empresarials, tècnica en Màrqueting i tècnica en Gestió Empresarial per la Universitat Oberta de Catalunya i amb un postgrau en Publicitat per EAE Business School. També compta amb estudis en Ciències Químiques, especialitat en Materials, cursats a la Universitat de Barcelona.

## Activitat política i gestió

En les Eleccions Municipals de 2015 va entrar com a regidora del PSC a l'Ajuntament de Gavà. Fins a 2017, va ser regidora d'Igualtat, i de Barris i Activitats. Els dos últims anys del mandat (2018 i 2019), va estar al capdavant de la Regidoria de Manteniment i Qualitat dels Barris, Activitats i Disciplina. Després de les Eleccions Municipals de 2019, va ser nomenada tinenta d'alcaldessa de l'Àmbit d'Espai Públic, Seguretat i Convivència. També es va fer càrrec de la gestió de l'àrea de Polítiques Feministes, depenent d'Alcaldia. El 12 de juliol de 2021 va ser nomenada alcaldessa de Gavà i el 17 de juny de 2023 va ser reelegida.

## Altres càrrecs

Des de desembre de 2021 és membre del Comitè Executiu de l'Airport Regions Council i també forma part del Consell d'Administració de Mercabarna. Des de febrer de 2022 forma part del Consell de Governs Locals. És vicepresidenta segona de la Xarxa Espanyola de Ciutats pel Clima, responsabilitats que no comporten remuneració. Des del juliol de 2023 és també conselleria delegada de Polítiques Socials i d'Igualtat de l'Àrea Metropolitana de Barcelona.

## Referències

* ↑ «Gemma Badia Cequier». Ajuntament de Gavà. [Consulta: 22 maig 2022].
* ↑ «ACTA DEL CONSELL D’ADMINISTRACIÓ DE LA SOCIETAT PRIVADA MUNICIPAL "Gavanenca de Terrenys i Immobles". Acta Núm. 02 de data 03 novembre 2021». Ajuntament de Gavà, 01-11-2021. [Consulta: febrer 2024].
* ↑ «Biografia de Gemma Badia, alcaldessa de Gavà.». Ajuntament de Gavà. [Consulta: 1r juny 2022].
* ↑ «Gavà modifica el cartipàs i crea la regidoria “Manteniment i Qualitat dels Barris, Activitats i Disciplina Urbanística”». Llobregat Digital, 02-03-2017 [Consulta: 1r juny 2022].
* ↑ «L'organigrama municipal de Gavà incorpora una Oficina de Projectes Estratègics». El Periódico, 28-06-2019 [Consulta: 1r juny 2022].
* ↑ «Gemma Badia, elegida alcaldessa de Gavà». GAVÀ INFO, 13-07-2021 [Consulta: 13 juliol 2021].
* 1 2 «L'alcaldessa. Biografia. Gemma Badia Cequier». Ajuntament de Gavà. [Consulta: febrer 2024].
# Ngawun

El riu Ngawun o Ngawan (o riu Bassein o riu Pathein) és un riu de Birmània (Myanmar) a la divisió d'Ayeyarwady, un dels molts canals a través dels quals el riu Irawady (modern Ayeyarwady) arriba a la mar. Abandona el Irawady a poca distància d'Henzada (uns 15 km) i s'ajunta al Thambayadaing a Chaukywa; corre cap al sud-oest, passant per Lemyethna i Ngathainggyaung-Daunggyi, i cap al delta, trajecte en el que se separa per un curt trajecte el Daga (que retorna) i el Panmawadi i altres menors, passant per Pathein (a 120 km de la desembocadura), recorrent en total més de 300 km i desaigüant al Golf de Bengala a la punta Pagoda, just al nord de l'antic far de l'escull Alguada. A la boca del riu hi ha l'illa del Diamant que dificulta la navegació.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.